Datum: 6. 10. 2020

Pripravila: Ignacija Fridl Jarc

NAGOVOR OB ZAKLJUČKU KULTURNEGA BAZARJA V CD 2020

**Spoštovani DS Damir Orehovec, spoštovana generalna direktorica Cankarjevega doma Uršula Cetinski, spoštovane organizatorke in organizatorji Kulturnega bazarja, spoštovane udeleženke in udeleženci letošnjega srečanja**

Pogosto si zastavljamo vprašanje, kdaj in kako človek postane kulturen. Ne nazadnje je tudi Kulturni bazar eden od dragocenih poskusov večje stopnje kulturizacije naše družbe, predvsem mladih, ki bodo v prihodnje nosilci naše identitete in vrednot. A človek pravzaprav ne postane kulturen, ampak se v kulturo narodi tisti trenutek, ko začne dojemati svet, ko z njim v domačem jeziku spregovori prva oseba, njegova mama, zato ni naključje, da govorimo o tem načinu komunikacije kot o maternem jeziku. Ta rojenost v kulturo pa je za človeka zgolj svetli privilegij, da bo lahko razvil svoje intelektualne sposobnosti, ustvarjalno domišljijo in individualne posebnosti.

V kakšni meri in v katere smeri bo vse te danosti in nadarjenosti razvijal, pa je odvisno od najbolj osnovne družbene celice dalje, od družine kot najožje skupnosti, predvsem pa od vrtcev in šol, kjer mlad človek pogosto že od prvega leta starosti dalje pa večinoma vsaj tja do polnoletnosti preživi skoraj polovico svojega dnevnega časa. Vzgojno-izobraževalno okolje torej skoraj povsem enakovredno kot dom sooblikuje otrokovo osebnost, zato se je treba te izjemne odgovornosti in obenem najdragocenejšega poslanstva vsak trenutek zavedati.

Kulturo danes razumemo kot niz umetniških dogodkov, kot ogled filma ali branje knjige, obisk muzeja ali gledališke predstave. A veliko bolj pomemben del tega kulturnega dogajanja je tisti, ki je neviden, ki v nas ostaja in traja potem, ko čtivo zapremo, ko pade odrski zastor, ko se izteče filmska odjava ali za nami zaprejo galerijska vrata. To je človekovo osebno razmišljanje, njegovo doživljanje in čustva, ki po srečanju s kulturnim dogodkom sledijo. Predvsem pa je kultura tista sled, ki za zmeraj ostane v nas samih, saj nas umetnost, ki govori z jasnimi, odločnimi, presunljivimi in močnimi besedami, spreminja v ljudi z novimi, svežimi, drugačnimi pogledi in spoznanji. Prav zaradi tega izjemnega vpliva kulturno-umetnostnih vsebin na slehernega posameznika in oblikovanje njegove osebnosti, je tako zelo pomembno, kakšne knjige beremo, kakšen odnos do likovne umetnosti imamo, katero glasbo izbiramo in kako nas dramsko besedilo nagovarja z gledališkega odra. Zakaj pogoj za zdravo življenje družbe, v kateri bo prostor za dialog in drugačnost, za resnico in sočutje, je prav kultura v ožjem pomenu besede, ki nas drami in spodbuja k temu, da postanemo boljši, resnicoljubnejši, da se znamo in zmoremo odpreti drugemu, ki živi ob nas. Poslanstvo Kulturnega bazarja je prav v tem: pomaga opozarjati na vse, kar je v kulturno-umetniškem življenju naroda in Evrope izjemnega in dragocenega, kar zasluži pozornost najmlajših in najbolj dojemljivih generacij in obenem usposablja strokovnjake k prepoznavanju tistih kulturno-umetniških vsebin, ki pomagajo krepiti kulturno znanje in zavest o lokalni, nacionalni in evropski kulturni dediščini. Zatorej velja poklon vodjem in organizatorjem Kulturnega bazarja ter izvršnemu producentu Cankarjevemu domu, ki so kljub posebnim razmeram izpeljali letošnjo prireditev, predvsem pa zahvala tudi skoraj tisoč koordinatorjem kulturno-umetnostne vzgoje, ki skrbite, da kultura med mladimi živi in se razvija.